སྐབས་དེར་དཔལ་ལྡན་ཚོགས་གཞོན་མཆོག་གིས་ད་ལྟའི་བོད་མིའི་འཐབ་རྩོད་ཀྱི་གནས་བབ་སྐོར་ངོ་སྤྲོད་སྙིང་བསྡུས་གནང་ཡོད་པ་དང་།ཆབས་ཅིག་ཁོང་རྣམས་ཀྱི་ཐུགས་ཞིབ་ཆེད་བོད་མིའི་འཐབ་རྩོད་དང་འབྲེལ་བའི་དཔེ་དེབ་ཁག་ཅིག་ཕུལ་གནང་ཡོད།དེ་རྗེས་གྲོས་ཚོགས་ཀྱི་ཚོགས་ཁང་ནང་གདན་ཞུས་ཀྱིས་གཟིགས་བསྐོར་ཕེབས་གནང་བ་དང་།དེའི་སྐབས་དཔལ་ལྡན་ཚོགས་གཞོན་མཆོག་གིས་བོད་མི་མང་སྤྱི་འཐུས་ལྷན་ཚོགས་ཀྱི་གྲུབ་ཆ་དང་།ཚོགས་འདུའི་འགྲོ་ལུགས།ལས་དོན་བྱེད་ཕྱོགས་ཀྱི་སྐོར་ངོ་སྤྲོད་སྙིང་བསྡུས་གནང་བ་དང་།དེ་བཞིན་ཁོང་རྣམས་ནས་ཀྱང་བཙན་བྱོལ་བོད་མིའི་གྲོས་ཚོགས་ཀྱི་ལས་རིམ་ཁག་གཟིགས་མྱོང་ཡོད་པ་དང་།མང་གཙོའི་ལམ་ལུགས་བཞིན་གྲོས་ཚོགས་ཀྱི་ལས་རིམ་སྐྱོང་ཕྱོགས་དང་བགྲོ་གླེང་གནང་སྟངས་ལ་ཡི་རངས་བསྔགས་བརྗོད་ཆེན་པོ་གནང་ཡོད་པ་མ་ཟད།ཧི་མ་ལ་ཡའི་རི་རྒྱུད་སྤི་ཏི་དང་།ག་ཤ།།ཁུ་ནུ་ཁུལ་དུ་དུས་རྒྱུན་ནང་ཆོས་དང་།རིག་གཞུང་།དེ་བཞིན་བོད་དོན་དང་འབྲེལ་བའི་བགྲོ་གླེང་གོ་སྒྲིག་གནང་བཞིན་ཡོད་པ་ལྟར།ད་ལོར་ཡང་ནང་ཆོས་དང་འབྲེལ་བའི་བགྲོ་གླེང་ཞིག་གནང་འཆར་ཐོག་ལམ་སྟོན་ཁག་ཅིག་ཞུས་གནང་ཡོད།དཔལ་ལྡན་ཚོགས་གཞོན་མཆོག་ནས་ས་གནས་སུ་བོད་དོན་དང་འབྲེལ་བའི་བགྲོ་གླེང་ཚོགས་འདུ་གང་མང་གོ་སྒྲིག་གནང་རྒྱུའི་འབོད་སྐུལ་ཞུས་པ་བཞིན་ཁོང་རྣམས་ནས་ཀྱང་ཞལ་བཞེས་བཟང་པོ་གནང་ཡོད།